Kegyelem nektek és békesség Istentől a mi Atyánktól és az Úr Jézus Krisztustól!

Fil 2, 1-4  
*Ha tehát van vigasztalás Krisztusban, ha van szeretetből fakadó figyelmeztetés, ha van közösség a Lélekben, ha van irgalom és könyörület, 2akkor tegyétek teljessé örömömet azzal, hogy ugyanazt akarjátok: ugyanaz a szeretet legyen bennetek, egyet akarva ugyanarra törekedjetek. 3Semmit ne tegyetek önzésből, se hiú dicsőségvágyból, hanem alázattal különbnek tartsátok egymást magatoknál; 4és senki se a maga hasznát nézze, hanem mindenki a másokét is.*

Krisztust követő Gyülekezet!

*“Ha tehát van”.* Benned milyen érzést kelt ez a kezdés?   
Úgy hat, mint egy biztos, erőteljes felütés? „Ha tehát ez megvan, akkor legyen is következménye” - ezt várná el, követlné meg szinte itt Pál apostol a filippi beli gyülekezettől?   
Vagy egy bizonytalan feltételezés inkább? “Ha tehát van”, azaz “Amennyiben megvan, abban az esetben”?   
Mit értesz, érzel itt az apostol szavain? Feltételez és reménységét fejezi ki, vagy biztosan tudva kijelent és így mutat tovább?  
Bennem azt az érzést kelti, amit az emberek hitén is tapasztalok. Van benne időnként egyfajta vészterhes bizonytalanság, ami szinte eleminek, már-már természetesen az ember sajátjának tűnik. Mint, ahogyan a hitet sok esetben bizonytalan kapcsolatként értelmezzük, hiszen az nem a biztos tudásom. Rá is erősítünk erre a hétköznapi szóhasználatunkkal is: “Mindenki abban hisz, amiben akar.”, “Elhiszem, vagy éppen nem hiszem el.”, “Én azt hiszem, hogy”, “hiszékenység”. Mivel a lehetőség elfogadásaként, vagy éppen tagadásaként utalunk rá sokszor, így egyre jobban megerősödik bennünk is az a gondola, hogy a hit az eldönthetetlen, bizonytalan dolgokhoz való hozzáállásunkat jelöli. Ez pedig gyorsan vezet el odáig, hogy az Istennel való kapcsolatot már csak a lelki békességünk egy lehetőségeként, az eléréshez vezető út egy módjaként értelmezzük, mintha a kirakat kínálatából csak az egyik termék volna. És ha ez nem jön be, majd választok mást: meditálok, kipróbálok másik vallást, életvezetési tanácsadót, valami nagyon bölcs önjelölt szakértőt. A lényeg, hogy megtaláljam a nekem megfelelőt.  
Ahhoz hasonló ez a hozzáállás, ahogyan gyermekkoromban szerettem a túrázások alkalmával a túrista utakon időnként előforduló bizonytalan útelágazásokat. Időnként nem volt egyértelmű a jelzés, így egyik irányba én, másikba a hugom indult és kerestük a jelet, hogy az lesz-e a jó út. Nyilván szerettük volna, ha a mienk az, de a dolognak nem volt tétje, ha mégsem a mienk volt, egyszerűen csak visszaszaladtunk és mentünk mi is a másikon. Nem volt valójában fontos a számunkra, csak egy mellékes játék volt, ami bőven belefért az időnkbe és az erőnkbe. Nem volt súlya, nem volt igazi következménye az egésznek.

A másik gyakori hozzáállás hithez, hogy a biztos tudás birtoklásaként tekintünk rá, ahonnan nyugodt szívvel tehetjük meg a kijelentéseinket. Jól ismerem a Bibliát, rendkívüli elhívás-élményem van, esetleg teológiát is tanultam, arról nem is beszélve, hogy mennyi keresztéyn alkalmon vettem már részt és össze se tudom számolni, hogy mennyi vállalt szolgálatom van és volt már. Hát ki tudná a választ, a helyes utat, ha én nem? Nem egyszer éreztem már az ilyen megnyilatkozások alkalmával, hogy ugyan Jézust királyának vallotta, de mégis Ő ment elől és ő akarta a utat mutatni a Megváltónak is. Mint ott Izreaelben Péter és a többi tanítvány, akik úgy gondolták, hogy ők bölcsebben, jobban tudják, hogy mit kell tennie és merre kell mennie a Mesternek és nyíltan mondták, tanácsolták Jézusnak, hogy ne Jeruzsálembe menjen. Mintha az ember kezében lenne a biztos, a jövőt látó tudás.  
Számomra hatalmas felüdülést jelentett hétfő reggel is, hogy a választási eredményekre reagáló bölcs és jövőlátó emberek hada mellett, akik hol a Paradicsom megvalósulásáról, hol a nemzethalál 4 éven belül bekövetkező bizonyosságáról prófétáltak, végre eljutottam a napi igéig, amely így szólt János evangéliumából: *“Jézus mondja: Az én juhaim hallgatnak a hangomra, és én ismerem őket, ők pedig követnek engem. Én örök életet adok nekik, és nem vesznek el soha, mert senki sem ragadhatja ki őket az én kezemből.”*.   
Nem emberi kétség, félelem, hazugság, vagy önteltség határozza meg az életem, a hitem, a bizalmam. Se a mai, se a holnapi napomat. Olyan erőteljes és kijózanító volt ez a kontraszt az emberi akarat, bizonyosságok és az Úr hatalma között, ahogyan azt most mai igénkből, Virágvasárnapon is hallom.   
Talán még inkább szembetűnő lesz, vagy fület sértő, ha elmondom, hogy ennek a szakasznak egy másik fordítási lehetősége is elfogadott, sőt több fordító, inkább azt javasolja. Azaz, hogy ne úgy olvassuk: „*Ha tehát van”,* hanem, hogy *„Ha jelent valamit”.*Felolvasom most így alapigénk elejét! *Ha jelent valamit a vigasztalás Krisztusban, ha jelent valamit a szeretetből fakadó figyelmeztetés, ha jelent valamit a közösség a Lélekben, ha jelent valamit az irgalom és könyörület, 2akkor tegyétek teljessé örömömet azzal, hogy ugyanazt akarjátok: ugyanaz a szeretet legyen bennetek, egyet akarva ugyanarra törekedjetek.*Ha jelent valamit… . Ha valóban számít valamit nektek Krisztus megváltó munkája, ha valóban számít nektek valamit a Lélek által épülő közösség, ha valóban számít nektek valamit az Isten akarata, akkor legyen végre egy bennetek az akarat.   
És itt egy újabb gyakori félreértelmezésünk is a felszínre kerül, erről a bizonyos egy akaratról.   
Előszeretettel próbáljuk úgy érteni, hogy ez az “egy akarat”, ez az emberek egységét, kiegyezését, konszenzusát jelenti. Már kész is a Szentírás elferdítése, amit aztán nagyon könnyű kiforgatni és akár propaganda szöveggé silánytani. De ez itt nem azt jelenti, hogy az Úr akarata, hogy emberek értsenek egyet, tanulják meg elfogadni egymás véleményét - akár mi is az - és békében élni és akkor máris a földi mennyország megvalósulsánál járunk. Ez nagyon távol van a valós tartalomtól. És miért vagyok ebben ennyire biztos, mikor épp az imént beszéltem az alázatos bibliaértelmezésről és kijelentésekről? Mert ilyen tévutakat már bőven láttunk! Mennyi birodalom és eszme, vagy akár maga a keresztény egyház haladt már előre vakon a romlás felé a történelem során a legnagyobb egyetértésben? De a Bibliánkat is fellapozhatjuk és nem is sokáig keresnünk benne, hogy hasonló példákra leljünk az emberek egyetértéséről. Gondoljunk csak Bábel tornyára! A közös akarat, az emberek közötti békés egyetértés nem hibádzott!   
Tehát nem, nem annak a lassan 8 milliárd emberi akaratnak kell saját egységébe kerülnie.   
Így olvastuk: “*ugyanazt akarjátok: ugyanaz a szeretet legyen bennetek, egyet akarva ugyanarra törekedjetek.”*. „Ugyanaz”, de ez nem a mi „ugyanazunk”. Itt Pál apostol is az Isten akaratával megegyezőre utal. Akkor lesz „jó” „igazi”, a szeretetet, a vigasztalást, a könyörületet valóban megjelenítő akarat az enyém, ha az valójában nem az embertől való, hanem a Mindenható Úrtól.   
Csak akkor leszek valójában Krisztust követő, azaz keresztény, ha nem félek ettől az akarattól, ha nem bizonytalan lehetőségnek tekintem, de nem is eltiporva megelőzöm és vezetni akarom, hanem követem. Követem éppen azzal az alázattal, ahogyan az előttem szamárháton haladó Megváltó tart a Golgota felé. Megüresítve magam, szabaddá téve magam minden olyan akarattól és vágytól, amivel a Szabadító Istent akár csak a legkisebb részéből is, de valamennyire kizárom az életemből. Erre a krisztusi akaratra kell nekünk is mind törekednünk, egyénenként és közösségként is. Hogy semmi és senki más ne határozzon meg minket, a tetteinket, az irányunkat, csak a Szabadító Isten. Ő, aki Krisztust is megdicsőítette ott és akkor és a mi számunkra is.  
Olyan talán a mi helyzetünk is, mint a lakásba betévedt méhecskéé. Azt hiszi, hogy ő tudja, látja a kiutat, a helyes irányt, de csak az ablaküvegnek ütközik és belegabalyodik a csipkefüggöny redőibe. Aztán jönne a segítség, ami a szabadulás felé segíteni, de ő vakságból, félelemből, értetlenségből, a biztosnak hitt hamis kiút látása miatt, de küzd ellene. Küzd a mentő és segítő szándék ellen. Akár meg is szúrná a megmentőjét. De máshogy nem fog kijutni, mert a hamisság, a látszat egészen a végkimerülésig ott tartaná az ablaküvegnél.

„Hozsanna!” – halllottuk az oltár előtti igében. Talán ez az a kiáltás, amiben valóban egyek tudunk lenni. Nem úgy, ahogy sokan gondolják, hogy valami dicsőítő kiáltásként harsogjuk majd együtt, mikor mindenkinek „végre megjön az esze, a hite”. Nem! Hanem úgy, ahogyan ennek a kiáltásnak az eredeti értelme mondja, segítségkérésként, talán csak az utolsó erőnkkel kimondott könyörgésként, ahogy az ablakpárkányon már csak épphogy zümmögő méhe próbálkozik még.  
„Hozsanna!” – Azaz „Segíts rajtam!”, „Ments meg engem!”, „Könyörülj rajtam!”.   
A hit, amelyről mai alapigénkben Pál apostol is beszél, nem bizonytalanság, de nem is az én magabiztos tudásom. A hit hűséges bizalom. Bizalom, amit nem birtoklunk, amit nem mi hozunk éltre. Mi belekapaszkodunk Krisztusba. Követjük őt, a hűséges hit által az ünneplő tömeggel övezett úton és a golgotai csúfos keresztúton is. Magasságban és mélységben, mert tapasztaljuk, mert értjük, hogy Krisztus hordoz minket mindkét esetben. Az övéi lehetünk minden utunkon.   
A vigasztalás útján, a szeretetből fakadó figyelmeztetés útján, a közösség útján, az irgalom és könyörület útján. Az övéi lehetünk, megélhetjük vele, az Ő akaratával ezeket az utakat, ha nem mi akarunk elől menni, ha nem mi akarjuk jobban tudni, hanem mi magunkkal is bizalommal tudjuk kiáltani: „Uram, Jézus, Ments meg engem!” „Hozsanna!”. Ámen